CELEX: 32016D2093
Language: sl
Date: 2016-11-29 00:00:00
Title: Izvedbeni sklep Komisije (EU) 2016/2093 z dne 29. novembra 2016 o odstopanju v zvezi z datumom začetka uporabe sistema registriranih izvoznikov za izvoz iz čezmorskih držav in ozemelj

30.11.2016   
            
            
               SL
            
            
               Uradni list Evropske unije
            
            
               L 324/18
            
         IZVEDBENI SKLEP KOMISIJE (EU) 2016/2093
   z dne 29. novembra 2016
   o odstopanju v zvezi z datumom začetka uporabe sistema registriranih izvoznikov za izvoz iz čezmorskih držav in ozemelj
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Sklepa Sveta 2013/755/EU z dne 25. novembra 2013 o pridružitvi čezmorskih držav in ozemelj Evropski uniji (Sklep o pridružitvi čezmorskih držav in ozemelj) (1) in zlasti člena 63 Priloge VI k Sklepu,
   ob upoštevanju naslednjega:
   
               (1)
            
            
               V skladu s Prilogo VI k Sklepu 2013/755/EU se novi postopek za potrjevanje porekla in načini upravnega sodelovanja – sistem registriranih izvoznikov (v nadaljnjem besedilu: sistem REX) – uporabljajo od 1. januarja 2017. Sedanji sistem certificiranja in upravnega sodelovanja se uporablja do 31. decembra 2016.
            
         
               (2)
            
            
               Čezmorske države in ozemlja (v nadaljnjem besedilu: ČDO) iz Priloge II k Pogodbi so Komisiji poslali dopise, v katerih so navedli, da niso pripravljeni na začetek uporabe sistema REX od 1. januarja 2017, in zaprosili za poznejši začetek uporabe sistema. V vseh dopisih je navedeno, da bodo ČDO sistem REX lahko začeli uporabljati 1. januarja 2020.
            
         
               (3)
            
            
               Glede na navedene zahtevke in za zagotovitev, da bodo imeli ČDO dovolj časa za pripravo na začetek uporabe sistema REX, je navedenim ČDO primerno odobriti odstopanje od sistema registriranih izvoznikov in jim dovoliti, da člene 21 do 35 in člene 54, 55 in 56 Priloge VI k Sklepu 2013/755/EU uporabljajo po 1. januarju 2017.
            
         
               (4)
            
            
               Ukrepi, določeni s tem sklepom, so v skladu z mnenjem Odbora za carinski zakonik –
            
         SPREJELA NASLEDNJI SKLEP:
   Člen 1
   Z odstopanjem od sistema registriranih izvoznikov lahko ČDO iz Priloge II k Pogodbi člene 21 do 35 in člene 54, 55 in 56 Priloge VI k Sklepu 2013/755/EU uporabljajo še naprej do 31. decembra 2019.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 29. novembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 344, 19.12.2013, str. 1.